Arvo Pärdi (1935) "Credo" oli helilooja loomingus murrangulise tähtsusega teos, mis tähistas ühe etapi lõppu, loobumist kollaažidest ja dodekafooniast. Teose esiettekanne 1968. aastal tekitas Eestis  skandaalihõngulise elevuse, kuna Pärt kasutas teoses nõukogude korra ajal lubamatut religioosset teksti. Vastavalt helilooja enda selgitustele on "Credo" tuum loovate ja hävitavate jõudude vastasseis, üht esindab kõige ilmekamalt Bachi tsitaat ja teist dodekafooniline helikude. Arvo Pärdi 70. sünnipäevakontserdil helilooja kodulinnas Tallinnas kõlasid pidulikus õhkkonnas ja pilgeni täis saalis teosed helilooja loomingu erinevatest perioodidest. Dirigeeris publiku poolt armastatud dirigent ja prominentne eesti  kultuuritegelane Eri Klas, - helilooja mõttekaaslane ja sõber juba õpingupäevilt, kes juhatas Arvo Pärdi "Tabula rasa" legendaarset esiettekannet 1977. aastal Tallinnas.